One Channel

Το One Channel είναι ελληνικό ιδιωτικό τηλεοπτικό κανάλι περιφερειακής εμβέλειας, ιδιοκτησίας του επιχειρηματία Διονύση Παναγιωτάκη, με έδρα την Αθήνα.

Ξεκίνησε την λειτουργία του στις 17 Απριλίου 2019, όντας ιδιοκτησία του ομίλου μέσων ενημέρωσης της Alter Ego του Βαγγέλη Μαρινάκη, ως εκπομπή στο ομόσταβλο in.gr. Ως τηλεοπτικός σταθμός ξεκίνησε να εκπέμπει αρχικά διαδικτυακά στις 2 Μαΐου 2019 στις 16:00, και μετά από τρεις εβδομάδες δορυφορικά μέσω της NOVA και της COSMOTE TV και καλωδιακά μέσω του Vodafone TV. Είναι το μοναδικό κανάλι που εκπέμπει, από την πρώτη ημέρα της λειτουργίας του, αποκλειστικά σε υψηλή ευκρίνεια (HD). Από την 1η Νοεμβρίου 2022 εκπέμπει και επίγεια ψηφιακά στην Αττική, μέσω της Digea, ως τηλεοπτικός σταθμός σε τυπική ευκρίνεια, αντικαθιστώντας το Channel 9.

Ιστορικό
Στις 2 Σεπτεμβρίου 2016, όταν διεξήχθη διαγωνισμός χορήγησης τηλεοπτικών αδειών, ο Βαγγέλης Μαρινάκης διεκδίκησε επιτυχώς την χορήγηση τηλεοπτικής άδειας, με κόστος 73,8 εκατομμυρίων €. Στο πλαίσιο της αδειοδότησης, η Alter Ego ΕΜΜΕ Α.Ε., η εταιρεία του Μαρινάκη, στις 29 Σεπτεμβρίου κατοχύρωσε το όνομα και το λογότυπο του σταθμού στην Γ.Γ. Εμπορίου. Μετά την ακύρωση του διαγωνισμού για τις τηλεοπτικές άδειες, ο σταθμός έχασε το δικαίωμα εκπομπής και δεν βγήκε στον αέρα.

Η Alter Ego παρότι είχε εξαγοράσει, με πλειστηριασμό τον ήδη ταλαιπωρημένο οικονομικά ΔΟΛ στις 31 Μαΐου 2017, συν το 22% των μετοχών της Τηλέτυπος Α.Ε. που κατείχε το Mega Channel, δεν έλαβε μέρος στον δεύτερο διαγωνισμό για τις επτά τηλεοπτικές άδειες της διετίας 2017-2018, λόγω των οικονομικών προβλημάτων του καναλιού. Ωστόσο στις 18 Οκτωβρίου του 2018, κατέθεσε αίτηση διεκδίκησης μιας εκ των δύο εναπομεινασών αδειών με το κόστος 3,5 εκατομμυρίων ευρώ. Έτσι επανήλθε στο προσκήνιο η άμεση εκπομπή του One Channel, ενόψει και της προεκλογικής περιόδου του 2019 όπου εξέπεμψε στις 17 Απριλίου, μέσω της ιστοσελίδας In.gr, ως έκτακτη εκπομπή για την κάλυψη της παρουσίασης του εκλογικού συνδυασμού του υποψήφιου και τωρινού δημάρχου Πειραιά Γιάννη Μώραλη με την οποία είναι υποψήφιος και ο Βαγγέλης Μαρινάκης.

Επισήμως, εξέπεμψε ως τηλεοπτικός σταθμός στις 2 Μαΐου, διαδικτυακά μέσα από την ομώνυμη ιστοσελίδα του, και στις 23 Μαΐου συνδρομητικά από τις πλατφόρμες Nova και Cosmote TV λαμβάνοντας τρεις μέρες πριν άδεια ευρυζωνικής και δορυφορικής μετάδοσης από το Εθνικό Συμβούλιο Ραδιοτηλεόρασης. Στις 10 Ιουνίου η Alter Ego αναδείχθηκε προσωρινή δικαιούχος της έκτης πανελλαδικής άδειας. Από τα τέλη Αυγούστου, το κανάλι αναβαθμίζεται στον ενημερωτικό και ψυχαγωγικό του τομέα, και ήδη εντάσσει στο πρόγραμμα του, νέα και γνωστά πρόσωπα, προκειμένου, να πάρει γρήγορα την άδεια πανελλαδικής εμβέλειας από το ΕΣΡ κάτι το οποίο επετεύχθη στις 8 Οκτωβρίου.

Ωστόσο την 1η Νοεμβρίου η ταινιοθήκη και το σήμα του Mega Channel έπειτα από πλειστηριασμό πέρασαν εξ ολοκλήρου στα χέρια της ιδιοκτήτριας εταιρείας του νεοϊδρυθέντος σταθμού, καταθέτοντας προσφορά 33.999.999 ευρώ.

Πρόγραμμα
Το πρόγραμμα του One Channel περιείχε αρχικά δελτία ειδήσεων και ενημερωτικές εκπομπές (ορισμένες μάλιστα, ήταν τηλεοπτικές μεταφορές των περιοδικών ΒΗΜΑgazino και Vita), τις εκπομπές «Νέες Εποχές» και «Γυμναστική από σπίτι», οι οποίες μεταδόθηκαν και από το Mega, καθώς και άλλες ενημερωτικές και ψυχαγωγικές εκπομπές. Επίσης, προβάλλει ντοκιμαντέρ καθώς και σε έκτακτες περιπτώσεις ζωντανό αθλητικό πρόγραμμα, όπως το Κύπελλο Ποδοσφαίρου Αγγλίας.

Από τον Φεβρουάριο του 2020 μέχρι και τον Νοέμβριο του 2021 πρόβαλλε ψυχαγωγικό πρόγραμμα (κυρίως ντοκιμαντέρ και ορισμένες εκπομπές σε επανάληψη από το Mega).

Από τον Νοέμβριο του 2021, το πρόγραμμα του σταθμού, έχει ενημερωτικό χαρακτήρα. Τις καθημερινές, το One μεταδίδει συνολικά 4,5 ώρες ενημερωτικής ροής, όπως και δελτία ειδήσεων. Επίσης προβάλλει από το 2022, πλήθος εσωτερικών και εξωτερικών παραγωγών καθώς και ξένες σειρές, ξένες ταινίες αλλά και εκπομπές και ελληνικές σειρές από την πλούσια ταινιοθήκη του Mega. Τον Ιανουάριο του 2023, θα ξεκινήσει κανονικό πρόγραμμα, υπό την νέα του ιδιοκτησία.

Ιδιοκτησία
Το One Channel ανήκε εξ αρχής στην Alter Ego Επιχείρηση Μέσων Μαζικής Ενημέρωσης Α.Ε. του επιχειρηματία Βαγγέλη Μαρινάκη, η οποία συστάθηκε την Πέμπτη 23 Ιουνίου 2016 με έδρα την Αθήνα, και στεγάζεται στην Καλλιθέα, μαζί με το Mega Channel, την ιστοσελίδα In.gr και τις εφημερίδες Το Βήμα και Τα Νέα.

Την 1η Νοεμβρίου 2019, η εταιρεία, απέκτησε με πλειστηριασμό, από την υπό ειδική διαχείριση Τηλέτυπος Α.Ε. Τηλεοπτικών Προγραμμάτων, τα περιουσιακά στοιχεία, το όνομα, το αρχείο ειδήσεων και εκπομπών, την ταινιοθήκη, τα πνευματικά δικαιώματα, τον εξοπλισμό και τις συμμετοχές του Mega Channel, καταθέτοντας 33.999.999 ευρώ. Η εταιρεία, μετά την αγορά του σταθμού στο σύνολό του, επαναλειτούργησε ξανά το MEGA, στις 11 Φεβρουαρίου 2020, ενώ το κανονικό του πρόγραμμα ξεκίνησε 6 μέρες μετά την Δευτέρα 17 Φεβρουαρίου 2020 και ώρα 6:00 π.μ., με την εκπομπή Κοινωνία ώρα Mega.

Το κανάλι σύντομα θα αποτελεί ιδιοκτησία της εταιρίας Αττική Τηλεόραση Μονοπρόσωπη Α.Ε., η οποία ανήκει στον επιχειρηματία Διονύση Παναγιωτάκη, ενώ ήδη η επωνυμία του σταθμού μεταβιβάστηκε στην νέα ιδιοκτήτρια εταιρεία. Ο όμιλος μέσων ενημέρωσης της Alter Ego του Βαγγέλη Μαρινάκη, δεν το συμπεριλαμβάνει πλέον τον σταθμό στην ιδιοκτησία της. Το One Channel, αναμένεται να μεταφερθεί στις εγκαταστάσεις του άλλοτε Channel 9, στην περιοχή του σχολικού συγκροτήματος Γκράβα.

Παραπομπές

Εξωτερικοί σύνδεσμοι
Επίσημη ιστοσελίδα του One Channel
Η σελίδα του One Channel στο Instagram
Η σελίδα του One Channel στο Facebook
Η σελίδα του One Channel στο Twitter
Η σελίδα του One Channel στο YouTube

Ιδιωτικοί τηλεοπτικοί σταθμοί περιφερειακής εμβέλειας (Αττική)
Τηλεοπτικά κανάλια και σταθμοί οι οποίοι ιδρύθηκαν το 2019